Politiet mener det ikke er grunn til bekymring, og oppfordrer foreldre til å la barna gå i tog for å feire demokratiet. Men en del vil unngå folkemengdene på 17. mai.

– Det er dumt at terrorister ødelegger. 17. mai er en stor dag for oss i Norge, sier Synne Bryn Gjerdåker (15).

– Jeg er litt redd for terror må jeg si, sier venninnen Stine Kongvold Bjørnebek (15).

De går i tiendeklasse på Marienlyst skole og forteller at det er flere som ikke skal gå i tog på 17. mai.

Les også: Bekymret for terrorsikringen i norske byer

– Bra at folk går i tog

– Jeg har ikke gått de siste årene, men i år er det også på grunn av terror. I det siste har det vært biler som har kjørt inn i folkemengder, og på 17. mai blir det store folkemengder, sier Bryn Gjerdåker.

– Men politiet sier gå i tog. Hva tenker dere om det?

Baard Amundsen sammen med datteren Martha. Foto: Privat / Privat

– Ja, mange skal gå i tog og det er bra. Terroristene ønsker jo at vi skal bli redde, sier Bryn Gjerdåker.

Baard Amundsen er far til Martha på 10 år, som går på en skole vest i Oslo. Ifølge Amundsen kom 10-åringen tidligere denne uken hjem fra skolen og sa at «alle i klassen» sa at det kom til å skje et terrorangrep 17. mai.

– Hun viste til at det noe politikerne hadde sagt. Hun sa samtidig at man ikke skal være redde, fordi terroristene vil det, sier Amundsen.

Laster Twitter-innhold Kunne ikke laste innhold, men du kan gå til twittermeldingen.

Selv om Amundsen overhodet ikke er bekymret for terrorangrep på nasjonaldagen, mener han det er dumt at slike rykter spres blant barn.

– Trist

– Jeg skjønner ikke hvordan dette har kommet henne for øre, men det er trist. Personlig er jeg ikke redd for terror, men det gjør noe med stemningen for barna, og dermed også min, sier Amundsen.

Rolf Luneng sier han vil holde sønnen sin borte fra sentrum på 17. mai.

Rolf Luneng sammen med sønnen. Foto: Tormod Strand

– Vi har tenkt til å ikke dra ned til Oslo sentrum i år, mye på grunn av den økte risikoen som vi ser i flere storbyer i Europa og Skandinavia.

– Er du ikke litt overdramatisk nå?

– Det kan hende jeg overdramatiserer, men dette er føre-var prinsippet. Det er synd at man skal måtte reagere på en sånn måte på nasjonaldagen.

– Hva er det du er redd for?

– Man er redd for at man er på feil sted til feil tid, og at man skal bli utsatt for en handling som medfører skade for liv og helse.